  Туспуктэм: Алексей Арзамасцев Майя Бывальцева Ижысь мер палата 2023-тӥ арын «Кышкыттэм ӟечлыко сюресъёс» йӧскалык ӵектосъя тупатъяно сюресъёсын лыдметэз соглаштӥз. Солэсь азьвыл ужась группа ӵектэм люкетъёсты эскерыны ветлӥз. Со сярысь йӧскалык ӵектослэн улосвыл офисэзлэн пресс-службаез ивортӥз. Лыдемтэ шедизы: - Октябрьлы 10 ар ульча (Окьябрьлы 10 ар ульчаысь 55 номеро юрт (1-тӥ корпус) дорысен Удмуртской ульчаозь, уйпал палысез); - Новоажимов ульча (12-тӥ ульчаысен 8-тӥ ульчаозь); - Ярославский нимо ульча (Оружейник Драгунов нимо ульчаысен Александровской ульчаозь); - Ястребовский пролка ( В. Сивков нимо ульчаысен Красноармейской ульчаозь); - Ильфат Закиров нимо ульча (Первомайской ульчаысен Камбарской ульчаозь); - Ленин нимо ульча (Карулутской набережной ульчаысен Орджоникидзе нимо ульчаозь, центр пала мынон палыз). Котькуд сюрес люкетъя пусъемын, кыӵе шугъяськонъёс отын вань, кыӵе кулэяськон, кӧня машинаос но мер транспорт отӥ ветло, кӧня тыр усёзы тупатъян ужъёс. Ваньмаз сямен объектъёсын сюреслэн шобретэз изъянмемын, гопъёс, колеяос кылдэмын. Общественникъёсын ӵектэм люкетъёслэн огъя кузьдалазы 3 иськем котыр. Карысь сюресъёсты тупатъяны вуоно арын 200 миллион манет висъялозы шуыса чаклало – кылем арн но туэ мында ик. Ижысь мер палатаен юнматэм лыдметэз Ижкар администрациысь благоустройствоя но котыр улосъя управление сётӥзы, отӥяз Удмуртиысь транспортъя но сюерс возёсъя министерствое ыстон понна. Тодэ вайытом, 2022-тӥ арын Ижкарын «Кышкыттэм ӟечлыко сюресъёс» йӧскалык ӵектос улсын 7,4 иськем сюресъёсты тупатъялозы. Ужъёс Ленин, Первомай но Октябрь ёросъёсысь куать объектъёсын мынозы.  Тегъёс: Удмуртия сюресъёс Ижкар тупатъянужъёс  